  Наталья Тетерина Туннэ, 11-тӥ куартолэзе, Удмуртиысь лулчеберетъя элькун колледжын «Театральная мозаика» 6-тӥ огъяросси фестиваль-вожвылъяськон усьтӥськиз. Туэ ужрад Глазовын вордскем ӟуч актрисалэн, СССР-ысь калык артисткалэн Ольга Книпер-Чеховалэн 150 ар тырмонэзлы сӥземын. Со сярысь элькунысь Лулчеберетъя но туризмъя министерстволэн пресс-службаез ивортэ. Фестиваль куатетӥзэ ортче ни, но огъяросси инлык туэ гинэ басьтӥз. 11-13 куартолэзе Лулчеберетъя элькун колледжын быдэс Удмуртиысь творчествоя коллективъёс, озьы ик Кировысь но Набережные Челныысь куноос люкаськозы. «1 сюрслэсь трос пыриськисьёс, 49 коллектив, пӧртэм номинациосын 60 конкурсной спектакльёс: драмая, эктон но крезьгуро спектакльёс, театрализованной возьматонъёс но театръя композициос. Удмурт кылын но спектакльёс возьматэмын луозы», — ивортэ Удмуртиысь Лулчеберетъя но туризмъя министерстволэн пресс-службаез. Фестиваль-вожвылъяськонлэн валтӥсь ужпумез — будӥсь поколениез чеберлыкез валаны дышетон, лулчеберетъя но искусствоя ужъюртъёсын театр искусствоез азинтон. «Театральная мозаика» куатетӥ огъяросси фестивалез сӥё-дано ворсан 13-тӥ куартолэзе 17:30 часын Лулчеберетъя элькун колледжын ортчоз. Тегъёс: Лулчеберет Ижкар Театр Удмуртия фестиваль  